# Verkkokurssin arviointikriteerit

Verkkokurssin arvosanaan vaikuttavat osallistumisaktiivisuus, oppimateriaalin käyttö, tehtävävastausten ja keskustelujen asiasisältö sekä tieteellinen viestintä kirjallisissa tehtävissä.

Hyväksytyn suorituksen edellytyksenä on, että kaikkiin materiaaleihin on perehdytty ja kaikki tehtävät on tehty.

## Arvosana 4-5

* Opiskelija osallistuu aktiivisesti verkkotyöskentelyyn ja suorittaa kaikki osatehtävät annettujen ohjeiden mukaan aikataulussa.
* Opiskelija osaa rajata työskentelyn ja tehtävät kurssin teemojen mukaisiksi.
* Opiskelijan työskentely on tavoitteellista sekä yksilö- että ryhmätasolla.
* Opiskelija on työskentelyssään aloitteellinen ja tuo uusia näkökulmia ryhmätyöskentelyyn ja keskusteluihin edistäen näin koko ryhmän työskentelyä ja oppimista.
* Opiskelija osaa yhdistää aiemmin oppimaansa työskentelyyn ja osaa soveltaa myös oppimateriaalin teoriatietoa annetuissa tehtävissä. Opiskelija käyttää oppimateriaalia monipuolisesti.
* Opiskelija noudattaa kirjallisissa vastauksissa tieteellisen viestinnän periaatteita.
* Opiskeluprosessin itsereflektio on ansiokasta.

## Arvosana 3

* Opiskelija osallistuu verkkotyöskentelyyn ja suorittaa osatehtävät pääsääntöisesti annettujen ohjeiden mukaan aikataulussa.
* Opiskelija osallistuu eri teemoista käytäviin keskusteluihin, tuo keskustelussa esille myös joitain uusia näkökulmia ja ottaa omissa viesteissään huomioon muiden opiskelijoiden esille nostamia näkökulmia.
* Tehtävänannon teemat on käsitelty ja ne on kytketty teoriatietoon oppimateriaalia hyödyntäen.
* Opiskelijan osallistuminen on enimmäkseen tasapuolista ja aktiivista eri osa-alueilla ja opiskelijan työskentely tukee muun ryhmän työskentelyä.
* Keskustelut ja raportit yms. on enimmäkseen rajattu onnistuneesti tehtävien teemojen mukaisesti.
* Vastausten sisältö voi paikoitellen olla referoivaa ja tieteellisessä viestinnässä voi olla pieniä puutteita.
* Opiskelija osaa reflektoida oppimisprosessiaan.

## Arvosana 1-2

* Opiskelija osallistuu verkkotyöskentelyyn ja suorittaa osatehtävät, mutta osallistuminen on vähäistä ja edistää vain vähän koko ryhmän työskentelyä.
* Aikataulun noudattamisessa voi olla ongelmia.
* Opiskelija osallistuu keskusteluun, mutta ei tuo mukaan uusia näkökulmia eikä ota viesteissään huomioon muiden opiskelijoiden esille nostamia näkökulmia.
* Keskustelujen ja/tai vastausten sisältö on referoivaa ja osin aiheen vierestä.
* Oppimateriaalin ja muun lähdemateriaalin teoriatiedon soveltamisessa sekä tieteellisessä viestinnässä on olennaisia puutteita.
* Opiskelijan oman toiminnan reflektointi on niukkaa.

## Hylätty

* Opiskelija ei suorita kaikkia osatehtäviä eikä noudata aikataulua.
* Opiskelijan keskusteluun osallistuminen on erittäin vähäistä tai hän ei osallistu keskusteluun lainkaan.
* Kirjallisten vastausten sisällöt eivät ole tehtävänannon mukaisia tai ovat hyvin niukkoja.
* Vastauksissa voi olla myös plagiointia.
* Itsereflektio puuttuu.